Polisiebeampte doodgeskiet toe hy glo steelArgieffoto Foto: SAPD, Facebook ŉ Vermeende rower wat later as ŉ polisiebeampte uitgeken is, is dood en nog ŉ man gewond ná ŉ skietery tydens ŉ gewapende roof in Umzinto, KwaZulu-Natal. “Die beampte was ŉ lid van die Umlazi taktiesereaksie-eenheid,” het kapt. Thulani Zwane, woordvoerder van die polisie, in ŉ verklaring gesê. “Die beseerde man is onder polisiebewaking na ŉ hospitaal geneem.” Die rooftog het Vrydag plaasgevind en drie ander rowers het met ŉ onbekende bedrag geld van die toneel gevlug in ŉ Toyota Corolla en Isuzu-bakkie. ŉ Geregtelike doodsondersoek word gedoen en die polisie ondersoek ŉ saak van sakeroof en poging tot moord. Die beampte se vuurwapen is op die toneel aangetref. Dit sal vir ballistiese toetse gestuur word om te bepaal of dit al in ander misdade gebruik is. Lt.genl. Mmamonnye Ngobeni, provinsiale polisiekommissaris, het haar kommer uitgespreek oor die betrokkenheid van polisiebeamptes in kriminele bedrywighede. “Ons sal alles in ons vermoë doen om van korrupte polisiebeamptes ontslae te raak,” het sy gesê.